ഇംഗ്ലണ്ടിനെതിരായ അവസാന ഏകദിനത്തിന് ശേഷം ധോണി വിരമിച്ചെന്ന് അഭ്യൂഹം പരക്കുന്നു . ഇംഗ്ലണ്ടിനെതിരായ മൂന്നാം ഏകദിനം കഴിഞ്ഞു മടങ്ങുമ്പോൾ അംപയറുടെ കയ്യിൽനിന്ന് മാച്ച്ബോൾ ധോണി ചോദിച്ചുവാങ്ങുന്ന ദൃശ്യമാണ് ഇപ്പോൾ ഇത്തരം ഒരു അഭ്യൂഹത്തിന് വഴിമരുന്നിട്ടിരിക്കുന്നത് . ഇന്ത്യൻ ക്യാപ്റ്റൻ കോലിക്ക് പിന്നിലായി അംപയർമാർക്കൊപ്പം നടന്നെത്തിയ ധോണി പന്ത് ചോദിച്ചുവാങ്ങുന്നതാണ് വീഡിയോയിൽ ഉള്ളത് . പതിവായി കളി കഴിഞ്ഞ് സ്റ്റംമ്പ് സ്വന്തമാക്കാറുള്ള ധോണി അതിൽ നിന്നും വ്യത്യസ്തമായി പന്ത് ചോദിച്ചുവാങ്ങിയതാണ് കൌതുകം ഉണർത്തിയിരിക്കുന്നത് . 2014ലെ ഇന്ത്യൻ ടീമിന്റെ ഓസ്ട്രേലിയൻ പര്യടനത്തിന് ഇടയ്ക്കു വച്ച് അപ്രതീക്ഷിതമായി ടെസ്റ്റ് ക്രിക്കറ്റിൽനിന്നു വിരമിക്കൽ പ്രഖ്യാപിച്ച ധോണി , അന്നും ബോൾ ചോദിച്ച് വാങ്ങിയിരുന്നു എന്നാണ് റിപ്പോർട്ട് . ഇതാണ് ഇപ്പോഴത്തെ അഭ്യൂഹത്തിന് കാരണം . ഐപിഎൽ ക്രിക്കറ്റിൽ ധോണി തുടരുമെന്ന തരത്തിലും പ്രചാരണമുണ്ടായി . എന്നാൽ , ധോണിയുടെ വിരമിക്കൽ വാർത്തകൾ അഭ്യൂഹം മാത്രമാണെന്ന് ഇന്ത്യൻ ടീം വൃത്തങ്ങൾ അറിയിച്ചു . അടുത്ത വർഷത്തെ ലോകകപ്പ് വരെ ധോണി ടീമിനൊപ്പമുണ്ടാകുമെന്നാണ് സൂചന . എന്നാൽ ഏകദിന ക്രിക്കറ്റിൽ 10,000 റൺസ് തികച്ച പരമ്പരയുടെ ഓർമയ്ക്കാവാം പന്ത് ചോദിച്ചു വാങ്ങിയതെന്നാണ് മറ്റൊരു അഭ്യൂഹം .